b'\n_START_ARTICLE_\nMandache Leocov\n_START_SECTION_\nBiografie \xc8\x99i parcurs profesional\n_START_PARAGRAPH_\nMandache Leocov s-a n\xc4\x83scut \xc3\xaentr-o familie extrem de modest\xc4\x83, \xc3\xaen satul Prelipca, comuna Salcea, jude\xc8\x9bul Boto\xc8\x99ani (acum, jude\xc8\x9bul Suceava). Botanistul \xc3\xae\xc8\x99i aduce aminte c\xc4\x83 \xc3\xaen casa p\xc4\x83rinteasc\xc4\x83 "nu exista nicio carte" ._NEWLINE_A absolvit, \xc3\xaen ciuda greut\xc4\x83\xc8\x9bilor financiare, liceul "\xc8\x98tefan cel Mare" din Suceava. Studiaz\xc4\x83 apoi la Ia\xc8\x99i, unde a absolvit Facultatea de Agricultur\xc4\x83 din cadrul Universit\xc4\x83\xc8\x9bii Agronomice._NEWLINE_\xc8\x98i-a \xc3\xaenceput cariera universitar\xc4\x83 \xc3\xaen 1955, ca asistent al profesorului Constantin Oescu, la disciplina Floricultur\xc4\x83, Dendrologie \xc8\x99i Arhitectura Peisajelor. \xc3\x8en acela\xc8\x99i an c\xc3\xa2\xc8\x99tig\xc4\x83 un concurs pentru reamenajarea spa\xc8\x9biului verde din jurul Universit\xc4\x83\xc8\x9bii Agronomice din Ia\xc8\x99i. \xc3\x8en 1959, realizeaz\xc4\x83 inventarul plantelor decorative lemnoase din Ia\xc8\x99i \xc8\x99i din \xc3\xaemprejurimi, extinz\xc3\xa2nd \xc3\xaen urm\xc4\x83torii ani cercetarea asupra tuturor plantelor din Moldova._NEWLINE_\xc3\x8en 1972 ob\xc8\x9bine titlul \xc8\x99tiin\xc8\x9bific de doctor \xc3\xaen \xc8\x99tiin\xc8\x9be agricole cu teza "Studiul agro \xc8\x99i geobotanic al buruienilor din bazinul Vasluie\xc8\x9b" sub conducerea prof. dr. doc. Mihai R\xc4\x83v\xc4\x83ru\xc8\x9b. _NEWLINE_Leocov a coordonat primul plan istoric de regularizare a albiei r\xc3\xa2ului Bahlui, al\xc4\x83turi de viitorul profesor Lauren\xc8\x9biu Palade \xc8\x99i de arhitectul-\xc8\x99ef al ora\xc8\x99ului, Veisa._NEWLINE_Realizarea sa cea mai notabil\xc4\x83 este dezvoltarea, pe actualul amplasament din dealul Copoului, a Gr\xc4\x83dinii Botanice din Ia\xc8\x99i. Leocov a preluat, neremunerat, func\xc8\x9bia de director \xc3\xaen anul 1973: \xc2\xa0"Mi-au spus c\xc4\x83 au nevoie de mine un an, un an \xc8\x99i jum\xc4\x83tate. Eram \xc3\xaendr\xc4\x83gostit de plante, f\xc4\x83cusem doctoratul \xc3\xaen botanic\xc4\x83 agricol\xc4\x83. Un an s-a transformat \xc3\xaen 17 ani. Gr\xc4\x83dina avea atunci 43 de hectare, am l\xc4\x83sat-o cu 105 hectare. Cu excep\xc8\x9bia unei suprafe\xc8\x9be de \xc8\x99ase hectare, toate terenurile pe care le-am preluat erau neproductive, aride. Marea majoritate erau a\xc8\x99a de degradate c\xc4\x83 le-a abandonat Gostat-ul. Am f\xc4\x83cut \xc3\xaemprejmuirea, extinderea re\xc8\x9belei de ape, de drumuri, am stins ravenele, am f\xc4\x83cut lacurile, centrele gospod\xc4\x83re\xc8\x99ti. [...] Vreo patru ani de zile am organizat serele gr\xc4\x83dinii botanice. O parte din serele de arbori tropicali sunt tot din vremea mea. Expozi\xc8\x9bia de crizanteme tot eu am \xc3\xaenceput-o", \xc3\xae\xc8\x99i aminte\xc8\x99te Leocov. A publicat, \xc3\xaen 1988, alt\xc4\x83turi de Emilian \xc8\x9aopa, Ion S\xc3\xa2rbu, Ionel Lupu, Rodica Rugin\xc4\x83 \xc8\x99i Corneliu T\xc4\x83b\xc4\x83caru, lucrarea de referin\xc8\x9b\xc4\x83 Ghidul Gr\xc4\x83dinii Botanice , l\xc4\x83rgind \xc3\xaen acela\xc8\x99i timp sfera de rela\xc8\x9bii a institu\xc8\x9biei universitare cu alte gr\xc4\x83dini botanice din lume.\n_START_SECTION_\n\xc3\x8en perioada comunist\xc4\x83\n_START_PARAGRAPH_\nLeocov a r\xc4\x83mas \xc3\xaen memoria Ia\xc8\x99iului ca una dintre personalit\xc4\x83\xc8\x9bile academice din perioada comunist\xc4\x83 care a \xc3\xaendr\xc4\x83znit s\xc4\x83 conteste \xc8\x99i, deseori, s\xc4\x83 opreasc\xc4\x83 brutalit\xc4\x83\xc8\x9bile ecologice ale procesului de sistematizare urban\xc4\x83. De exemplu, \xc3\xaen anii \'80, primarul Eugen Nechifor inten\xc8\x9biona s\xc4\x83 taie sute de tei pentru modernizarea c\xc4\x83ii de rulare a tramvaielor, \xc3\xaens\xc4\x83 a fost convins de botanist s\xc4\x83 modifice proiectul: "Era vorba de bucata de Copou de la regiment la Agronomie. I-am explicat c\xc4\x83 teii nu trebuie t\xc4\x83ia\xc8\x9bi pentru c\xc4\x83 Ia\xc8\x99iul este un ora\xc8\x99 al teilor, al parcurilor \xc8\x99i gr\xc4\x83dinilor, al florilor. I-am dat solu\xc8\x9bia s\xc4\x83 deplas\xc4\x83m bordurile \xc8\x99i pe st\xc3\xa2nga \xc8\x99i pe dreapta cu jum\xc4\x83tate de metru. A\xc8\x99a s-a f\xc4\x83cut", explic\xc4\x83 profesorul Leocov._NEWLINE_S-a opus, de asemenea, inten\xc8\x9biilor autorit\xc4\x83\xc8\x9bilor comuniste de la Bucure\xc8\x99ti, care, \xc3\xaen planul na\xc8\x9bional de sistematizare a \xc8\x9b\xc4\x83rii, incluseser\xc4\x83 defri\xc8\x99area florii arboricole de pe ambele sensuri ale bulevardului Carol (Copou), pentru a face loc blocurilor: "Parcul Ghica Vod\xc4\x83, care are o l\xc4\x83rgime de 50 de metri pe ambele sensuri, ar fi trebuit s\xc4\x83 fie t\xc4\x83iat. Era vorba despre construirea de blocuri. Am avut dispute dou\xc4\x83 jum\xc4\x83t\xc4\x83\xc8\x9bi de zile cu colectivul care a elaborat planul. Am pledat din r\xc4\x83sputeri s\xc4\x83 nu se distrug\xc4\x83 cea mai frumoas\xc4\x83 parte a ora\xc8\x99ului. Perdele acelea s-au f\xc4\x83cut \xc3\xaencep\xc3\xa2nd cu 1852, la recomandarea fostului domnitor Ghica Vod\xc4\x83. Le-am dus o lucrare a lui Cob\xc3\xa2lcescu, referitoare la subsolul ora\xc8\x99ului Ia\xc8\x99i, care ridic\xc4\x83 probleme, cu argile, cu nisipuri, cu loesuri. Se \xc3\xaent\xc3\xa2mpla prin anii \xe2\x80\x9983-\xe2\x80\x9984. \xc3\x8en sistematizarea Ia\xc8\x99ului, serviciile noastre de proiect\xc4\x83ri au fost m\xc3\xa2na a doua, Bucure\xc8\x99tiul decidea. Ar fi trebuit s\xc4\x83 avem blocuri toat\xc4\x83 linia Copoului, s\xc4\x83 nu mai avem parcurile respective. Doar Gr\xc4\x83dina Copou \xc8\x99i Parcul Expozi\xc8\x9biei ar fi fost salvate. P\xc3\xa2n\xc4\x83 la urm\xc4\x83 i-am convins", mai spune Mandache Leocov._NEWLINE_Leocov a salvat, de asemenea, perdeaua de arbori din jurul Palatului Culturii din Ia\xc8\x99i: "Am fost convocat de Maria Ghi\xc8\x9bulic\xc4\x83, ea era prim-secretar. Avea un adjunct Ionescu, unu\xe2\x80\x99 al dracului, i se spunea Baiazid. \xc8\x98i au vrut s\xc4\x83 taie tot cordonul de vegeta\xc8\x9bie de acolo. Am intrat \xc3\xaentre ei \xc8\x99 i-am rugat s\xc4\x83-mi \xc3\xaeng\xc4\x83duie s\xc4\x83 le povestesc toat\xc4\x83 istoria palatului. Cum s-au plantat arborii acolo \xc3\xaenc\xc4\x83 de la 1833. La urm\xc4\x83 le-am spus c\xc4\x83 \xc2\xabave\xc8\x9bi dreptate, c\xc4\x83 nu s-au mai \xc3\xaengrijit plantele\xc2\xbb. Le-am promis c\xc4\x83 vin cu ai mei \xc8\x99i rezolv problema", explic\xc4\x83 botanistul._NEWLINE_\xc3\x8en jurul anului 1990, Leocov a primit sarcina de a \xc3\xaencerca s\xc4\x83 reabiliteze Teiul lui Eminescu, la c\xc3\xa2teva decenii dup\xc4\x83 primul tratament dendrologic al arborelui, efectuat \xc3\xaen urma unei furtuni violente care a distrus axul principal al teiului. \xe2\x80\x9eAm desf\xc4\x83cut plomba de beton. Tot lemnul era putred p\xc3\xa2n\xc4\x83 jos. Am l\xc4\x83sat deschis ecranul r\xc4\x83mas. Era un fel de masc\xc4\x83 de scoar\xc8\x9b\xc4\x83 despre care nu se \xc8\x99tia ce e exact. \xc3\x8en toat\xc4\x83 literatura, \xc3\xaen toate peregrin\xc4\x83rile pe care le-am facut eu \xc3\xaen \xc8\x9bar\xc4\x83 \xc8\x99i \xc3\xaen str\xc4\x83in\xc4\x83tate, nu am mai \xc3\xaent\xc3\xa2lnit fenomenul \xc4\x83sta. Este unic. [...] Lemnul era mort, arborele supravie\xc8\x9buie\xc8\x99te numai printr-o minune a naturii: dou\xc4\x83 r\xc4\x83d\xc4\x83cini aditive, care au crescut \xc8\x99i s-au strecurat pe l\xc3\xa2ng\xc4\x83 plomb\xc4\x83, au ajuns, prin golul din trunchi, \xc3\xaen p\xc4\x83m\xc3\xa2nt", a precizat botanistul.\n_START_SECTION_\n\xc3\x8en perioada postcomunist\xc4\x83\n_START_PARAGRAPH_\nLeucov l-a criticat pe primarul Ia\xc8\x99iului Gheorghe Nichita pentru ceea ce botanistul a descris ca o lung\xc4\x83 tradi\xc8\x9bie de incompeten\xc8\x9b\xc4\x83 dendrologic\xc4\x83 \xc8\x99i abuzuri ecologice s\xc4\x83v\xc3\xa2r\xc8\x99ite de administra\xc8\x9bia condus\xc4\x83 de acesta. Reac\xc8\x9bion\xc3\xa2nd la campaniile edilitare de retezare a coroanei arborilor din aliniamentele stradale \xc8\x99i de t\xc4\x83iere ras\xc4\x83 a sute de copaci din ora\xc8\x99, Leocov a sugerat \xc3\xaen luna mai 2013 c\xc4\x83 "este colosal de mult s\xc4\x83 se taie peste 800 de copaci \xc3\xaentr-un an. Eu am avut mereu impresia c\xc4\x83 nu-\xc8\x99i dau seama ce fac. Pentru c\xc4\x83 au intrat acum \xc3\xaen posesia drujbelor, au intrat \xc3\xaen posesia unor ma\xc8\x99ini cu scaune telescopice, n-au nici personal instruit care face aceste t\xc4\x83ieri. [...] Eu am fost la ei de c\xc3\xa2teva ori, n-am g\xc4\x83sit pe nimeni cu care s\xc4\x83 vorbesc. S\xc4\x83lceanu, dac\xc4\x83 prime\xc8\x99te dispozi\xc8\x9bie de la primar s\xc4\x83 taie to\xc8\x9bi teii din ora\xc8\x99, \xc3\xaei taie pe to\xc8\x9bi, ca s\xc4\x83 nu se pun\xc4\x83 r\xc4\x83u cu \xc8\x99eful \xc8\x99i s\xc4\x83-\xc8\x99i p\xc4\x83streze p\xc3\xa2inea. Indica\xc8\x9biile sunt tot de sus.  Teii din Copou au fost planta\xc8\x9bi de Gheorghe Asachi, la 1812-1813, dup\xc4\x83 aceea au mai fost \xc3\xaenlocui\xc8\x9bi. Ace\xc8\x99tia de ast\xc4\x83zi nu respect\xc4\x83 nicio norm\xc4\x83 de plantare \xc8\x99i \xc3\xaengrijire", a declarat botanistul._NEWLINE_De asemenea, al\xc4\x83turi de numero\xc8\x99i intelectuali, speciali\xc8\x99ti \xc8\x99i profesori universitari din Ia\xc8\x99i \xc8\x99i din str\xc4\x83in\xc4\x83tate, inclusiv 19 ingineri silvici , Leocov a criticat vehement decizia primarului Gheorghe Nichita de a t\xc4\x83ia, \xc3\xaen februarie 2013, to\xc8\x9bi teii din centrul ora\xc8\x99ului (Bd. \xc8\x98tefan cel Mare \xc8\x99i Sf\xc3\xa2nt) \xc8\x99i de a-i \xc3\xaenlocui cu arbu\xc8\x99ti japonezi pitici (Sophora japonica \'Pendula\'), suger\xc3\xa2nd c\xc4\x83 ace\xc8\x99tia din urm\xc4\x83 sunt plante utilizate \xc3\xaen cimitire, dezlipite de tradi\xc8\x9bia \xc8\x99i cultura ora\xc8\x99ului \xc8\x99i lipsite de propriet\xc4\x83\xc8\x9bi ecologice benefice omului (umbr\xc4\x83, filtrarea aerului, eliberare de fitoncide etc.)._NEWLINE_Botanistul a participat, de asemenea, la numeroase proteste civice \xc3\xaempotriva t\xc4\x83ierii arborilor din Ia\xc8\x99i, precum la cel organizat pe 11 mai 2014 \xc3\xaen Parcul Expozi\xc8\x9biei, unde prim\xc4\x83ria a dispus marcarea silvic\xc4\x83 (marcaj de t\xc4\x83iere) a sute de arbori . Botanistul a explicat cum Parcul Expozi\xc8\x9biei a fost amenajat \xc3\xaen secolul al XIX-lea \xc8\x99i c\xc4\x83 a rezistat comunismului, dar a declarat c\xc4\x83 nu \xc3\xaen\xc8\x9belege de ce acum, "c\xc3\xa2nd protejarea mediului este foarte important\xc4\x83, copacii sunt t\xc4\x83ia\xc8\x9bi cu sutele". Ac\xc8\x9biunea de protest a fost una de succes, stop\xc3\xa2nd t\xc4\x83ierea arborilor \xc8\x99i declan\xc8\x99\xc3\xa2nd o anchet\xc4\x83 penal\xc4\x83 \xc3\xaen acest caz. Un raport dendrologic independent a confirmat ulterior declara\xc8\x9biile profesorului Leocov, \xc8\x99i anume c\xc4\x83 majoritatea arborilor marca\xc8\x9bi nu prezentau un pericol public \xc8\x99i nu ar fi trebuit t\xc4\x83ia\xc8\x9bi.\n_START_SECTION_\nDistinc\xc8\x9bii\n_START_PARAGRAPH_\n\xc3\x8en anul 2008, Universitatea "Alexandru Ioan Cuza" din Ia\xc8\x99i a publicat un volum memorial dedicat botanistului, intitulat In Honorem: Profesorul Mandache Leocov la 80 de ani (director al Gradinii Botanice in perioada 1973 \xe2\x80\x93 1990).'